**ДЕЛВАТА НА ПАНДОРА – МИТ И АНТРОПОГЕНЕЗА**

*Пламен Бочков*

**Резюме:** Статията е базирана на учебното съдържание на двусеместриалния курс „Митология и религия“. Върху примера на известния старогръцки мит за Пандора се въвеждат основни понятия от науките за изследване на митовете като мит и митология, сакрално и профанно, жертвоприношение, демиург, антропоморфизъм и пр. Кратко е представена историята на идеите за разбиране и тълкуване на митовете и съвременните интерпретации на заключените в тях общочовешки послания. С помощта на много примери от различни митологии се проследяват основните сюжетни линии на митовете за човешкия произход, анализират се общите места в тях, както и спецификите на отделните културни традиции. Привеждат се и примери от българския фолклор за легенди за произхода на човека и техните версии за произход на мъжа и на жената.

Университетското обучение по антропология – културна и социална – включва, особено в началните години, курсове, посветени на проблематиките на мита, ритуала и религията. Водени от стремежа да предоставим на нашите студенти такава програма по антропология, която да е съизмерима по съдържание с програмите на големи, предимно северноамерикански университети, ние създадохме и реализирахме в годините няколко версии на аналогични курсове в бакалавърската програма по антропология на НБУ. Първият подобен курс стартира през 2004 г. по името „Мит - ритуал – религия“. Курсът е двусеместриален с автори доц. М. Елчинова и доц. Пл. Бочков. Между 2010 и 2014 г. този курс бе заместен от курс „Устни и писмени култури“, но отново с акцент върху устно предаваните модели на социална организация и колективна идеология, каквото е едно от определенията на мита, и писмената фиксация на свещеното слово като неизменна част от световните религии. В последните години съществува курсът „Мит и ритуал“, който е включен в подготвителния семестър на магистърската ни програма по културна и социална антропология и един курс от основно научно направление „Митология и религия“, воден от проф. Бочков и доц. Т. Леков от департамент „Средиземноморски и източни изследвания“.

Тъкмо от този курс по митология и религия вземам повод за коментар върху природата на митологическото мислене и неговата роля в изграждането на човешките категории за култура – социален ред, поддържан от ритуала, разпределение на труда в икономиката на древността и спецификата на мъжко-женските отношения. Смятам, че процесът на обучение по антропология е не по-малко важен от антропологичните изследвания и поради това предлагам този текст, който е редактиран вариант на издадения от НБУ през 2016 г. учебник „Митология и религия“.

*В повечето митове по света, посветени на създаването на човека, мъжът и жената не съществуват едновременно във времето, дори начините на появата на двата пола се оказват различни. Жан-Пиер Вернан разказва своята версия на гръцкия мит за Пандора, който не прави изключение от това правило. Според Вернан, той подсилва контраста между мъжкото и женското в сравнение с митовете на други традиции.*

*В началото хората живеят смесени с боговете. Наравно с тях, винаги млади, без да знаят какво е труд, умора, страдание, старост и смърт, хората се веселят по пирове и ползват безбройни блага. Жените все още не съществуват. Мъжете не остаряват и не умират, затова нямат нужда от друг пол, за да се родят.*

*Когато Зевс става върховен господар, решава да раздели боговете от хората. Противопоставя му се единствено Прометей по силата на установило се между тях съперничество по ум, хитрост и изобретателност. Пред събраните богове и хора Прометей донася заклан вол и разделя тялото му на две части – в едната под тънък слой апетитна тлъстина скрива костите на животното, а в другата под извадения стомах с ужасен вид скрива месото и вкусните дреболии. Зевс има привилегията да избира пръв кой от двата дяла ще принадлежи на боговете и кой – на хората. Естествено, Зевс е привлечен от добре изглеждащата мазнина и избира нея, но бързо открива отдолу оголените кости. Това го разгневява и Зевс първо лишава хората от жито, което дотогава растяло свободно, така че хората оттук нататък да бъдат принудени да обработват земята, да сеят и жънат, за да се изхранват.*

*След това Зевс скрива от тях и огъня, който хората са ползвали свободно по-рано. Прометей обаче не се предава и връща огъня на хората, скрит в кухината на едно растение, нартекс, подобно на тръстиката. Когато Зевс вижда отново дим над човешките домове, изпада в ярост и замисля още по-тежко отмъщение за хората – дар, който ще им причини огромно зло, и това зло мъжете ще искат да притежават, ще го обгърнат с любов и вечно ще се стремят към него.*

*Дарът на Зевс е първата жена – Пандора. Създадена е от Хефест от глина и вода, във формата на млада девица, партенос, и оживена от Хермес, който влага в нея темперамента на „крадеца“ и ума на „кучката“. Зад хубостта, чара и блясъка, според Вернан, се крият невидими лъжите, измамите, коварното сърце, вложени в Пандора от Хермес.*

*От името на всички богове Зевс подарява на хората Пандора и с това приключва надлъгването между Прометей и Зевс. Прометей смята за хитроумно да скрие огъня за хората в стъблото на нартекса, но измамата на Зевс с прикрития под прекрасната външност на Пандора унищожителен огън за мъжете, огън, който ще ги изгаря и кара да страдат, стареят и умират, е не по-малко величествена и драматична. От този дар за хората произтича окончателното разделяне между боговете и хората. Боговете продължават да се наслаждават на своето безсмъртие и не се нуждаят от нещо извън тях, което да възвръща силата им всекидневно. Обратно, хората трябва да се хранят по необходимост, за да оживеят, да се трудят, за да произведат блага и да се стремят към жената, за да продължат съществуването си.*

*По един парадоксален начин жената е амбивалентно възприемана от мъжете – от една страна, олицетворява любовта, от друга – нещастието. И като че ли тази амбивалентност пронизва целия човешки живот – няма добро без зло, всичко позитивно има своето опако, негативно. По-нататък, продължава Вернан, от мига, в който братът на Прометей, Епиметей, отваря вратата на дома си и приема Пандора за своя жена, мъжете имат само два избора. Първият е да приемат жената и всички несгоди, свързани с това, като получат предимството чрез своите деца да постигнат отнетата привилегия на безсмъртието. Вторият е да странят от жените и да избягват брака, но тогава рискуват всичко спечелено с тежък труд да се разпилее след смъртта им.*

*На това място разказът на мита продължава с епизода с делвата, който Вернан подробно анализира. Първата жена внася в дома на Епиметей делва, подарена ѝ от Зевс. По нареждане на бога тя вдига капака за миг, точно толкова, колкото всички затворени вътре злини да се пръснат, невидими, навсякъде по света между хората. Злините са най-различни – болести, страдания, мъка, тревога, нещастен случай, смърт. Те нападат хората ненадейно и не могат да бъдат открити. Сега вече за хората има две злини – жената, която съблазнява, мами, прелъстява, и бедите, които са невидими и нямат глас и се стоварват върху хората ненадейно, без възможност да бъдат избегнати.*

*Единственото, останало в делвата, преди Пандора да върне капака, е elpis – което в старогръцкия език обозначава едновременно и очакването, и загрижеността. То също е двойствено, като всичко, до което Пандора се докосва. Ако е щастливо очакване за нещо добро, което ще се случи, тогава elpis е надежда, но ако човек се страхува от някакво бъдещо зло, тогава elpis е тревога, опасение.*

*Разгледан по този начин, митът за Пандора въвежда четири основни категории на човешкото съществуване и култура, валидни поне за земеделските общества. Първата категория е жертвоприношението. Този специфично човешки ритуал регламентира храненето с месо (различно от храненето на животните, като се разкъсват едни други), варено или печено и същевременно разделя боговете от хората. Втората е житното земеделие, обработването на земята от оранта през засяването до жъненето, което определя съдбата на хората да постигат храната си с труд. Третата е ползването на огъня едновременно за приготвяне на храната (кулинарен аспект) и за обработването на метала и глината (металургията и грънчарството – технически аспект). Последната категория е на церемонията на брака и институцията на моногамното семейство.*

*Така, казва Вернан, заедно с култа на жертвоприношението, със земеделието и владеенето на огъня се установява моделът на регламентирания във всяко отношение живот, който се оттласква от животинското, но го надмогва и се опитва да достигне божественото, от което е винаги разделено и все пак винаги в контакт*.

**Мит. Определение на мита. Мит и митология.**

Трудно е да се намери дефиниция на мита, която да е приемлива за повечето учени и същевременно да е разбираема и за неспециалистите. Това е така, защото митът е изключително сложна културна реалност, към която може да се подходи от различни гледни точки. Според Мирча Елиаде например, един от най-вдъхновените, плодотворни и концептуални изследователи на митовете, митът е свещен разказ за първотворението, независимо дали това е възникване на целия свят, или само на част от него. Митът разказва как дадено нещо е било създадено, кога и как е започнало да съществува. Действащите лица в митовете са свръхестествени същества – богове, герои, чудовища, демони. Митовете показват творческата им дейност и разкриват свещения характер (сакралността) на техните дела. Митовете описват различните и понякога драматични пробиви на свещеното в света на хората. А главната функция на мита е да дава образци на поведение, готови модели, които се следват неотклонно.

В буквален превод от старогръцки език думата мит (mythos) означава разказ. Още през Античността тя е имала вече няколко значения, включително и измислен разказ. Първите сведения за гръцките митове получаваме от Омир и Хезиод. Наричат го първи етап от гръцкото осмисляне на митологичното наследство. Хезиод се опитва да предложи първата систематизация на митовете. Докато Ксенофан от своя страна предлага рационално отношение към древните разкази, като отхвърля идеята, че боговете по презумпция са непогрешими и безсмъртни. И така през Тукидит и Еврипид чак до Александрийските философи митовете са обект на продължителни дебати и провокират разнопосочни тълкувания.

В християнската епоха започват алегоричните прочити на митовете – търсят се скритите значения на разказа. Стоиците например са тези, които четат алегорично митовете на Омир и Хезиод, да речем един Хризип, според когото зад фигурите на боговете се крият природни явления и конкретни човешки качества. Или философ като Евгемер, който настоява, че боговете от митовете всъщност са забравени древни царе. Дори от неговата хипотеза се заражда цяло движение, назовано евгемеризъм, което търси историческите прототипи на митологичните персонажи.

В епохата на западноевропейското Възраждане интересът към античната митология нараства. Появяват се интерпретации, които разглеждат митовете като израз на страстите и чувствата на еманципираната личност, като алегоричен израз на някои религиозни, научни или философски истини. Просвещението се разколебава по отношение на възприемането на античната митология (до тук говорим само за нея, защото към този момент митовете на архаичните общества от Новия свят не са познати). Някои просвещенци заемат негативистка позиция, други, като Франсис Бейкън, настояват на мъдростта на древните, скрита в техните митове. В началото на XVIII век почти едновременно излизат книгите на бележитите мислители Ж. Лафито, Б. Фонтенел и Дж. Вико. Йезуитът мисионер Лафито, който е живял много години сред индианците от Северна Америка, е един от първите, който съпоставя тяхната култура с древногръцката и стига до извода за общата им природа. По този начин се явява и предшественик на сравнително-историческата антропология. От своя страна Фонтенел, последовател на картезианската философия, обяснява митотворчеството с опитите на древните хора да осмислят стихиите на природата, като им приписват човешки свойства. Суеверията и предразсъдъците, според него, са преживелица именно на такъв тип мислене. Лафито и Фонтенел представят двете крайни позиции към митологичната фикция – като опит за познание и като опит за мистификация.

Джанбатиста Вико създава може би първата сериозна философия на митовете. Вико говори за недостижимата мъдрост на древните, за простонародната мъдрост на законодателите, основали човешкия род, различна от тайната мъдрост на дълбоките и значими философи. Вико свързва произхода на поезията (доста преди Ницше да напише вдъхновената си книга „Произход на поезията от духа на музиката“) с неразвитата култура и подчертава възвишеността на тази поезия. Неговите примери са главно от поемите на Омир, възникнали върху митологията на гърците, а нейното своеобразие се дължи на особеностите на човешкото мислене от онази епоха. Вико го сравнява с детската психология и нейната чувствена конкретност и телесност, емоционалност и богато въображение за сметка на логическите връзки.

Митовете отново стават обект на интерпретации през XIX век в периода на възход на социалните науки. Социологията, антропологията, етнографията и психологията допринасят много за различните гледни точки към сложния, многопластов и многофункционален свят на митовете.

В съвременните науки за човека и културата надделява становището, че митовете са начин на възприемане на света, отношение към света и обяснение за произхода и същността на нещата, които ни заобикалят.

Какво е мит и какво – митология? Митологията не е просто сбора от митовете в една отделно взета културна традиция. Например сборът от гръцките митове не прави гръцката митология. Митологията е нещо много повече, защото включва още и култовете към божествата, религиозните церемонии с участие или изпълнение на митове, изкуството, базирано на митовете, свещените книги с митове, вярванията или езиковите клишета, породени от митове и т.н., и т.н. По-скоро една митология е идеологическата основа на обществото и на конкретната цивилизация с дълбоки и дълготрайни последици в развитието на това общество и неговите културни и политически трансформации.

**Как са направени първите хора? Културни рамки.**

Темата за душата и тялото – първо е тялото в огромния брой митове за първите хора по света, а после, след различна времева пауза, която може да стигне няколко хиляди години, идва и душата. Те имат самостоятелен, така да се каже, живот. Класическият сюжет представя сила или божество, което сътворява първото човешко тяло, като е възможно и то да се самосъздаде от сблъсък на първоначалните стихии – вода, лед, скали, въздух, какъвто е примерът с древноиндийската митология и създаването на първия човек Праджапати от сблъсък между морските вълни и втвърдената морска пяна пратишха.

Антропоморфизмът на Вселената и отделянето на човека от останалия антропоморфен свят – същества, животни и растения, предмети и явления. Хората, следващи принципа на анимизма, вярват в одушевеността на всичко, което ги заобикаля и мислят за него като за част от човешкия свят.

Примери от митологията на австралийските аборигени: племето аранда от северната част на континента има антропогоничен мит за две същества – Умгамбикулами, които разделят първоначално сраснали се две човешки тела (изключително популярна тема за близнаците, провокирала цял цикъл от митове по света, наречени „близначни митове“). Това са кълбета, останали на дъното на изсъхналия първоначален океан и с каменни ножове двете същества отделят едно от друго първите две човешки същества, а после създават фратриите (части от едно племе, образувани от кръвнородствени членове, без право да сключват брак помежду си).

**Митове за сътворението на човека**

Боговете създават човека от:

 - кости на животни;

 - черупки на кокосови орехи;

 - от дърво – например в митовете на скандинавските народи

 - от глина или от пръст – най-разпространената в световните митологии версия.

От най-древните култури, като тази на народите от Двуречието, чак до Библията, митът за сътворението обсъжда вероятността първият човек да е създаден, подобно на керамичните съдове – от смесването на глина с вода. Освен предимството си да е аналогичен на процеса на създаване на съдовете, които хората ползват за храна и които са най-древният способ за преобразяване на природата в култура, този вариант има силата да обясни човешкото различие и на равнището на индивида, и на равнището на човешките групи и дори на расите.

Хубав пример дава Клод Леви-Строс в книгата си „Ревнивата грънчарка“ – в митовете на диегуените, кахуилите, хиварите и други племена демиургът разравя пръстта, взема оттам кал и прави индианците, като обработва бавно и грижливо глината, за да извае красивото тяло на индианците. Неговият брат (понякога близнак) антагонист повежда разговор за бъдещето на хората – дали да умират, или да останат безсмъртни като боговете. Проблемът за нарастващото население, липсата на храна и намаляващите ресурси на земята е вълнувал очевидно индианците и те са възприели в митовете си идеята живите видове на земята да се конкурират и ползват за храна взаимно, един вид канибализъм, отбелязва Леви-Строс, доколкото светът преди това се е състоял от един род същества и те не се различавали помежду си, хранели са се с пръст и се размножавали свободно. Така възниква смъртта, а оттам и погребалните ритуали, с които се отбелязва г раницата между живите и мъртвите.

Нещо повече, вярването, че първите хора са направени от глина, служи за обяснение за разнообразието от човешки раси. След като демиургът изработил от глина човешките тела, ги оставил на слънце да изсъхнат. Според степента на изпичане едни станали черни, други червени, а тези, които стояли малко, си останали бели.

Лично съм записвал в селата около Разград фолклорна легенда, основана на този мит, според която хората се различават по цвят – бели, черни, жълти и червени, защото Господ, като правел първите хора, вземал глина от различни места и понеже тя била различна на цвят – бяла, черна, жълта или червена, така и направените от него хора се оказвали с различен цвят на кожата.

**Създаването на човека в митологиите на Двуречието и Египет**

Основното е, че човекът, както и да се развива конкретният сюжет, е „направен“. Той е изработен точно така, както самият той изработва своите сечива – плуга, ралото, брадвата, чука. И като всичко направено, има своите качества и несъвършенства. Нужен е и материал, от който човекът да бъде направен. Нужна е, образно казано, технология на правенето и хората са възпроизвели в митовете, в най-висока степен, именно технологията на произвеждане на глинените съдове. Бог изглежда като грънчар, измайсторил човешкото тяло на грънчарско колело. И понеже човекът е произведен, той е незавършен и постоянно се появява нужда да бъде подобряван.

**Създаването на човека в митологиите на Америка**

В северноамериканската митология (напр. племето черноноги) хората са създадени от митичен старец, който използва глина, за да сътвори жена и дете. След като творенията му изсъхват на слънцето, той им нарежда да станат и да тръгнат. Митът обяснява и защо хората са смъртни. Старецът отвежда жената и нейния син до брега на една река и хвърля в нея кост от бизон с уговорката, че ако костта потъне, хората ще умират и на четвъртия ден от смъртта си ще се съживяват за вечен живот. Ако пък не потъне, хората ще живеят вечно. Костта не потънала, но жената решила и тя да пророкува. Взела камък и го хвърлила в реката с уговорката, ако камъкът потъне, хората да умират и да страдат за изгубените си близки. Камъкът потънал и старецът разпоредил човешкият живот да има край.

Друг северноамерикански мит представя койота като демиург създател на човека. На съвет на животните, председателстван от пумата, животните се изреждали да дават съвети как да изглежда човекът, като всеки настоявал да прилича на него. Само койотът запазил самообладание и поискал само той да участва в създаването на първия човек. Животните не се съгласили и отново започнали да се карат и накрая всяко от тях с парче глина започнало да майстори човека. Добре, но се спуснала нощта и всички заспали, без да са завършили работата си. Единствено койотът не заспал и продължил, докато не направил човека и така, щом се събудили, животните разбрали, че човекът е направен по идеята на койота.

Според племето мая първият човек е направен от глина и зелена трева. Глината станала плътта му, а тревата – костите. От Слънцето приел топлината, а от светлината – дух. Тръгнал първият човек по земята и не след дълго се сдобил и със жена, която била в него и излязла от бедрото му. Този човек и жена му населили земята с хора.

**Митове за сътворението на мъжа и на жената. Отново за Пандора**

Видяхме в частта за теориите върху митовете прозорливият поглед на Жан-Пиер Вернан върху мита за Пандора и ще се върнем отново към него при коментарите за произхода на жената. Вернан набляга на това, че появата на жената не е случайна, а част от план за разделяне на хората от боговете. Какво друго е Пандора, твърди Вернан, освен един търбух, gaster, кюп, делва (оттук и делвата, с която Пандора влиза в дома на Епиметей), в която се събира всичко, получено от усилията и мъките на мъжете по полето, принудени да обработват земята, за да се изхранват. Принудени са да оцеляват чрез храна, защото вече не са безсмъртни и блажени като боговете, които съществуват с нектар и амброзия. Нещо повече, като смъртни, човеците имат пред себе си предизвикателството на собственото си продължение във времето. И за да надживеят себе си, както и за да се родят, мъжете имат нужда от женския търбух, през gaster на една жена, през корема, който е самата жена. Те трябва да оставят, да скрият в него семето си, както оставят в полето под пръста семето на житото, както заравят семето на огъня под пепелта, за да се запази и да оцелее до пламването на нова искра. В този смисъл женският корем е едновременно поглъщащ (многократно ще се срещаме с този мотив в героичните митове, където героят е поглъщан от змееобразно женско същество – ламя, змия или от старица – първообразът е вероятно австралийската старица Мутинга, погълнала предците на племето аранда) и раждащ. От него идва раждането, нарастването и живота, но също така остаряването и смъртта.

На жената дължим болестите и смъртта, пак на нея дължим и загрижеността, очакването, което също е двойствено по смисъл, може да бъде просто надежда, но може да бъде и тревога, опасение.

**Български версии на митовете за антропогенезиса според фолклорните**

**легенди**

Първите податки за български вариант на митовете за сътворението на хората намираме у Цани Гинчев, който представя кратка легенда от Габровско. В нея хората прорастват от земята като гъби. Ако се върнем на темата за „направения“ човек, ще видим съвсем конкретни примери за това именно в българските етиологични легенди. В една от тях се разказва как Господ сътворил първите хора от глина и вода и като ги направил, седнал да отдъхне. Оставил ги на слънце да съхнат и видял, че денят преваля, а той направил само няколко тела. Размислил, че така няма да може да насели земята с човеци и си изработил калъп. Започнал да пълни калъпа с глина и да забързва по този начин работата си. Само че така хората се появявали с различни недостатъци – един по-къс, друг – без една ръка или без крак, само с едно ухо или око и т.н.

Според друга легенда първите направени хора нямали душа, както видяхме по-рано, направата на човешкото тяло предшества появата на душата. Господ пак полегнал да почине, преди да дари направеното тяло с душа, но тук се появява и неговият антагонист, противник, Дявола. Дяволът понечил да осуети Божия план и усърдно продупчил човешкото тяло на седемдесет и седем места, така че душата да не може да се задържи в тялото. Господ се разбудил, вдъхнал душа на човешкото тяло, но в този момент видял поражението на Дявола, набързо събрал треви и с тях запушил направените отвори, с изключение на седем. За това се казва, че на Земята съществуват 77 билки, всъщност това са именно тревите, с които Господ помогнал на човешката душа да остане в тялото.

И българските легенди за произхода на жената кореспондират със синдрома Пандора, описан по-горе. Жената е зло, натрапено на мъжа, макар и подбудите на Господ да я създаде да са били точно противоположни – да бъде другар и подкрепа за мъжа. Най-разпространената легенда „Опашката на дявола“ разказва за прочутата почивка на Бог, след като сътвори нещо. В случая, след като направил човека (очевидно мъж), Бог се замислил и решил, че за да не е сам сред животните, ще му подари другар в лицето на жената. Замислил да я направи (и жената е „направена“, само че с друг материал) от реброто на мъжа и го приспал, за да го извади. Щом сторил това обаче, той самият заспал (от умора вероятно?) и оставил един ангел да пази. Дяволът, който неуморно се опитва да осуети плановете на Бога, дебнел наблизо и веднага грабнал оставеното на една маса човешко ребро. Ангелът пазач хукнал да го гони, но дяволът се скрил в една дупка. Ангелът дърпал дявола за опашката, докато не я откъснал и накрая останал само с опашката в ръка.

Уплашил се ангелът, че Господ ще го мъмри за пропуска и оставил опашката на дявола на масата с надежда, че съненият Господ няма да забележи подмяната. Така и станало – Господ се събудил, погледнал към масичката и благословил оставеното на нея да стане жена. Така жената станала от опашката на дявола. Ето защо, казва легендата, жената е и хитра, и лукава, и изкусителна, като дявола.

**Цитирана литература**

Армстронг, К. 2006: *Кратка история на мита.* София: INK.

Богданов, Б. 2010 (1985): *Мит и литература.* София: Литература и изкуство.

Богданов, Б. 2016: *Орфей и древната митология на Балканите.* София: Изток-Запад.

Вернан, Ж.-П. 1998: *Мит и мислене при древните и гърци.* София: Критика и хуманизъм.

Вернан, Ж.-П. 2004: Пандора. Академична лекция в НБУ по повод присъждането на почетната титла Doctor honoris causa, проведена на 24 май 2004 г.

Гарнизов, В. 1994: Живият и мъртвите – В: Антропология на фолклора. *Български фолклор*, № 2. София: БАН.

Детиен, М. 2004: *Изобретяването на митологията.* София: ЛИК.

Дюркем, Е. 1998: *Елементарни форми на религиозния живот.* София: С.А.

Елиаде, М. 1994: *Шаманизмът и архаичните техники на екстаза.* София: ЛИК.

Елиаде, М. 1996: *Митът за вечното завръщане.* София: „Христо Ботев“.

Елиаде, М. 2002: *Митове, сънища и тайнства.* София: Прозорец.

Ериксен, Т. Х., Ф. С. Нилсен 2006: *История на антропологията*. София: Арго пъблишинг.

Камбъл, Д. 2003: *Първобитна митология.* София: Рива.

Касирер, Е. 1998: *Митът. Философия на символичните форми.* Т. 2, Митическото мислене. София: Евразия.

Леви-Строс, К. 2001: *Ревнивата грънчарка.* София: ЛИК.

Леви-Строс, К. 1998: *Структурална антропология* 1. София: „Христо Ботев“.

Мелетински, Е.1996: *Поетика на мита.* София: „Христо Ботев“.

Пятигорски, А. 1988: *Феноменология мифа.* Москва: Наука.

Уилкинс, У. Дж. 1993: *Митология на Древна Индия.* София: Агрес, Клуб-90.

Уотс, А. 2000: *Мит и религия.* София: ЛИК.

Фейхоо, С. 1994: *Американска митология.* София: Отечество.

Фрейзър, Дж. Дж. 2006: *Златната клонка.* София: Рива.

Фройд, З. 1991: *Тотем и табу.* София: Критика и хуманизъм.